Brannvesenet fryktet kullosforgiftning – var fylla

Brannvesenet fryktet det verste da to bevisstløse menn kom flytende til kai i Åsgårdstrand. Heldigvis var de bare fra Østfold.

Maiken Svendsen

Oppdatert 8. juli 2017

Artikkelen er over tre år gammel

«Kl.00:27 natt til lørdag rykket mannskapene fra Kopstad brannstasjon og vakthavende brannsjef ut til Dampskipsbrygga i Åsgårdstrand havn. Første melding lød at det en båt med to som kunne ha vært utsatt for kullosforgiftning hadde drevet i land» skriver Vestfold Interkommunale Brannvesen på sin Facebookside, omtrent klokken 10 på lørdag.

– De viste seg at det var to fulle menn som hadde slokna og hatt så flaks at båten bare drev pent inn i havna i Åsgårdstrand. De ble dermed oppdaget av båtvaktene og andre som var på stedet. De ringte nødetatene, forklarer Andrew Wright, vakthavende brannsjef, på Facebook.

Fikk du med deg? Rumperister utløste politiaksjon

Wright skriver videre at båten ble fortøyd og at de to i snekka ble sjekket av helsepersonell, og fikk deretter sove av seg rusen.

Til VG utdyper Wright at de tenkte på kullosforgiftning fordi det kunne være sannsynlig siden mennene var i båten.

– Men da vi kom frem var begge to våkne, oppe på kaia og i god behold, sier Wright til VG.

– Men de har nok litt vondt i hodet i dag, legger han til.

Les også: Dobbel kattepine for brannvesenet

Vakthavende brannsjef beskriver situasjonen som udramatisk, og oppfordrer folk til å ikke være redde for å ringe brannvesenet.

– Vår oppgave er å løse situasjoner, men i denne sammenheng så vi at det ikke var noe for oss å løse. Om de får noen konsekvenser får politiet vurdere, sier han.

Ifølge operasjonssentralen i Vestfold vurderte en politijurist saken i natt, men fant at det ikke var grunnlag for noen strafferettslig reaksjon.

Les også: Hvor mange brannmenn trengs for å få en elg opp av et basseng?

På Facebook avslutter brannvesenet med at de to mennene trodde de var i Sarpsborg, men altså tilbragte natten i egen båt fortøyd i Åsgårdstrand.

Publisert: 08.07.17 kl. 11:32 Oppdatert: 08.07.17 kl. 12:39

Les også